Universis presentes licteras inspecturis, officialis lingonensis, salutem in Domino. Notum facimus quod, in presencia dilecti et fidelis iurati nostri Guillellmi Girardi de Divione, clerici tabellionis curie lingonensis, cui quantum ad hec que secuntur et alia maiora loco nostri recipienda, audienda et nobis referenda commisimus, vices nostras personaliter constituti Galterius dictus le Regnardet de Divione, doliarius, et Bonneta eius uxor, que quondam fuit uxor Colini dicti Bon Vallet deffuncti, dicta inquam Boneta licenciata et auctorizata a dicto Galterio, marito suo, quo ad ea que secuntur inferius, per eam cum dicto marito suo facienda, et quas auctoritatem et licenciam dicti mariti sui sibi datas ipsa Bonneta gratante in se suscepit et acceptavit, quo ad hoc spontanei recognoverunt et publice confessi sunt et uterque illorum in solidum se retinuisse et retinent, ad eorum vitam coniugum, necnon ad vitam Johannis dicti Bon Vallet, quondam filii dicti quondam Colini in corpore dicte Bonete procreati, ac ad vitam superuiuentis ipsorum trium prenominatorum solummodo, a religiosis viris domino Abbate et conventui monasterii Sancti Stephani Divionensis, quandam domum suam, unacum fundo, manso et pertinenciis suis, pertinentem et pertinentibus ad cellam predicti domini abbatis, situatam Diuione, in vico dicto es Riboutez, juxta domum Odeneti Coquarii, ex una parte, et juxta domos, que quondam fuerunt Jacobi Johannis et Petri de Monte Barro, a parte posteriori, ex parte altera. Et hanc presentem retencionem fecerunt prefati coniuges, cum auctoritate et licencia predictis prout supra, pro censa seu censu annuali octo francorum auri boni et iusti ponderis et octo grossorum turonensium argenti veterum, de cuigno domini nostri Regis, quolibet franco auri pro viginti solidis turonensium et quolibet grosso veteri argenti turonensium pro viginti denariis computandis. Quosquidem octo francos auri cum dictis octo grossis turonensium argenti veteri monete superdicte censu annuali predicta, dicti Galterus et Boneta coniuges, cum auctoritate et licencia predictis, promiserunt, per eorum iuramenta propter hoc ad sanctissima Dei euuangelia corporaliter prestita, et sub obligatione et ypotheca rerum suarum omnium et singularum presencium et futurarum ubicumque existencium, per se et dictum Johannem Bon Vallet et ipsorum trium superviventem, pro quoquidem Johanne absente se fortes fecerunt ipsi coniuges et manuceperunt, quo ad hoc obligando se et bona sua soluere et tradere predicto abbati et suis successoribus, annis singulis, scilicet medietatem dictorum octo francorum auri et octo grossos turonensium veteri argenti, ad festum nativitatis Domini, et aliam medietatem ad festum nativitatis beati Johannis Baptiste, per totum tempus vite illorum trium et dicti superuiuentis ex ipsis. Preterea predicti coniuges per se et dictum Johannem, pro quo se fortes fecerunt et manuceperunt prout supra, ac per superuiuentem eorum, dictam domum cum suis pertinenciis predictis in bono et sufficienti statu, suis propriis missionibus et expensis, manutenere, per totum tempus predictum promiserunt ac tenentur per suum iuramentum, et sub obligacione predicta, presentemque retencionem per eos ut promiccionem factam, firmiter observare et contra tenorem presencium litterarum, per se nec per alium seu alios, nunquam venire, nec contra dicere, vel facere, neque etiam consentire quoquo modo. Supponentes propter hoc ipsi coniuges, cum licencia et auctoritate quibilet supra, se et suos heredes omniaque bona sua presencia pariter et futura iuridictioni et cohercioni curie lingonensis et cuiuslibet alterius curie tam ecclesiastice quam seculare, altera vero dictarum cohercionnum propter alteram non cessante et excommunicacionis sentencia non obstante. Renunciando expresse in hoc facto, per sua iam tradita iuramenta, omnibus excepcionibus, allegacionibus et auxiliis tocius iuris consuetudinis atque facti, et generaliter omnibus et singulis aliis, que contra formam et effectum presencium licterarum dici possent, vel allegari quolibet aut obici, et maxime iuri generalem renunciacionem nisi precesserit specialis reprobanti, omni quoque priuilegio et iuri in favorem mulierum introducto. Quibus sit pactis dictus iuratus noster predictis coniugibus percepit et iniunxit ex parte nostra viva voce ut premissa teneant, solvant, faciant, et adimpleant modo et forma suprascriptis. Alioquin nos contra ipsos coniuges et eorum quemlibet procedemus per censuram ecclesiasticam ut ius erit. In cuius rei testimonium, nos ad fidelem relacionem dicti iurati nostri de premissis nobis factam, cui in hiis et aliis fidem adhibemus plenariam, sigillum dicte curie lingonensis presentibus litteris duximus apponendum. Datum et actum Divione die Jovis in festo ad cathedram sancti Petri. Anno domini millesimo trecentesimo octogesimo quinto. Presentibus Johanne de Maroilliis, Regnauldo de Saconneyo, et Symone Bergerii, clericis Divione comorantibus, testibus ad premissa vocatis specialiter et rogatis. — G. Girardi de Divione. Ita est.